-Toimusid konkursid ja jagati välja järgmised auhinnad: i) auhind „Women in Rail“, ii) RegioStarsi auhind, mille teemaks oli Euroopa raudteeaasta, iii) ERCI innovatsiooniauhinnad, ii) Euroopa raudteeturismi kampaania auhind 2021, ja v) Euroopa raudteeauhind. Korraldati ka häkatone, mida võõrustasid näiteks Shift2Rail ja UNIFE. Toimusid võistlused üliõpilastele, näiteks Fer de France’i korraldatud raudteeinnovatsiooni konkurss või Poola Pomorze vojevoodkonna korraldatud noortevõistlus. Samuti väärib märkimist, et 2021. aastal suurendati programmi „Erasmus+“ kestliku reisimise edendamise meetme Discover EU raames noortele antavate tasuta reisipiletite arvu kaks korda – 60 000ni. Lisaks pidid 333 758 noort, kes taotlesid 2021. aastal DiscoverEU reisipassi, vastama viktoriiniküsimusele Euroopa raudteeaasta kohta. Brüsselis toimunud kahepäevasele DiscoverEU kohtumisüritusele, mis korraldati koostöös Europaliaga, kogunes 2022. aasta märtsis 100 noort ja poliitikakujundajat.

-Korraldati näitusi ja festivale, kus keskenduti raudteepärandile ja raudtee tulevikule. Need hõlmasid esinemisi nii raudteejaamades kui ka raudtee ääres. Näiteks 2021. aasta Europalia festival „Trains & Tracks“ koosnes enam kui 70 multidistsiplinaarsest projektist, mis toimusid Belgia ja naaberriikide kunstiasutustes, jaamades ja rongides. Europalia raames toimusid ka poliitikateemalised vestlused noorte ja ELi institutsioonide esindajatega. Europalia festivali tippsündmus oli näitus „Tracks to Modernity“, mis leidis aset Brüsseli kuninglikus kunstimuuseumis.

Hoolimata COVID-19 pandeemia põhjustatud raskustest tervitasid Euroopa raudteeaastat suure entusiasmiga paljud sidusrühmad, eelkõige raudteesektor, mis tegi eri tasanditel kõik võimaliku, et osaleda Euroopa raudteeaastaga seotud meetmetes. Komisjon sai rohkem kui 350 ettepanekut ürituste ja tegevuste kohta sidusrühmadelt ja ametiasutustelt üle kogu Euroopa, sealhulgas ka nendelt, kes ei ole raudteega seotud. Enam kui 70 ettepanekut esitasid kohalikud ja piirkondlikud omavalitsused, tuginedes komisjoni ja Regioonide Komitee vahelisele koostööle. Kuigi enamik Euroopa raudteeaasta esimese poole üritusi toimus digitaalsel kujul, siis vaktsineerimiskampaania edukas käivitamine Euroopas julgustas alates 2021. aasta suvest korraldama rohkem hübriid- ja kohalolekuga üritusi. Kuna mitu 2021. aasta algusesse kavandatud üritust tuli pandeemia tõttu edasi lükata ja kuna paljud sidusrühmad taotlesid seda, võimaldati teatavat paindlikkust, et 2022. aasta esimesel poolel oleks siiski võimalik korraldada kokkuvõtvaid üritusi.

Connecting Europe Express oli suurepärane võimalus jõuda otse Euroopa kodanikeni ja aidata taastada usaldus ühistranspordi vastu COVID-19 pandeemia kontekstis. See oli ühtlasi ka veerev labor, mis näitas reaalajas ühtse Euroopa raudteepiirkonna ja TEN-T võrgu arvukaid saavutusi, aga ka seda, mida võiks raudteesektoris veel saavutada. Reisi käigus saadud õppetunnid on aluseks komisjoni tööle raudteega seotud algatuste valdkonnas 2021. aastal ja pärast seda.

Connecting Europe Express, erirong, mis läbis 2021. aasta septembris-oktoobris viie nädala jooksul 26 riiki, oli komisjoni ellu kutsutud Euroopa raudteeaasta juhtalgatus. See oli tõeliselt kollektiivne Euroopa saavutus, sest ühendas riiklikke, piirkondlikke ja kohalikke ametiasutusi, ühiskonda laiemalt ja raudteesektorit (alates uutest ettevõtjatest ja turgu valitsevatest ettevõtjatest kuni taristuettevõtjate ning raudteeseadmete- ja veeremitööstuseni). Rohkem kui 40 sektori partnerit liitis oma jõud, et ühendada Austria kupeevagun Itaalia restoranvaguni, Šveitsi panoraamvaguni, Saksa istevaguni, Prantsuse konverentsivaguni ja Ungari näitusevaguniga. Nendele vagunitele, mis liikusid standardsel Euroopa rööpmelaiusel, lisandus Ibeeria rööpmelaiusel sõitev rong ja teine, Balti rööpmelaiusega rong. Euroopa Raudteede ja Taristuettevõtjate Ühendus (CER) koordineeris rongide tehnilist ja operatiivset käitamist, milles osales üle 40 raudteeveo-ettevõtja.

-Korraldati mitmeid reklaamikampaaniaid. Näiteks pandi kampaaniaplakatid üles 30 raudteejaamas üle Saksamaa ning raudteekaubaveo edendamiseks paigutati Euroopa raudteeaasta logoga konteinerid seitsme suure Saksamaa linna keskustesse. Horvaatias kasutati Euroopa raudteeaasta visuaalset identiteeti viiel rongil ning Poola postiasutus andis välja Euroopa Raudteeaasta margid ja postkaardid. Belgias vermiti pühendusmündid ja Belgia raudteesektor käivitas Euroopa raudteeaasta sotsiaalmeediakampaania. Hispaanias andis riiklik lotoettevõte välja Euroopa raudteeaasta loteriipileti, mida mainiti Hispaania riikliku ringhäälinguorganisatsiooni (RTVE) põhiuudistesaates. Rongides toimus ka mitmeid telesaadete eriväljaanded.

-Erinevate ELi rahastatud projektide kaudu käivitati algatused, et teha kindlaks oskuste nappus ja tulevase raudteetööjõu jaoks vajalikud oskused. Need projektid hõlmasid järgmisi teemasid: tööalane konkurentsivõime raudteesektoris, pidades silmas digitaliseerimist ja automatiseerimist (EDA Rail), ning Euroopa tulevase raudteesüsteemi oskuste koolitusliit (projekt STAFFER Blueprint). Muude algatuste eesmärk oli meelitada raudteega seotud ametikohtadele rohkem naisi, mida illustreerib Euroopa sotsiaalpartnerite 2021. aasta novembris allkirjastatud kokkulepe „Naised raudteesektoris“. Lisaks korraldati lahtiste uste päevade raames ekskursioone raudtee juhtimiskeskustes ja terminalides, eelkõige õpilastele, et nad saaksid tutvuda raudtee-erialadega.

-Konverentsid ja arutelud raudteesektori eri mõõtmete üle, sealhulgas mujal kui raudteesektoris tegutsevate spetsialistide ja noortega.

-Projektide tutvustused, uuenduslike prototüüpide tutvustamine.

-Rongireisid üritustele, näiteks kliimarong COP26 konverentsile.

-Uute raudteeühenduste avamine, et ühendada piirkondi piiriüleselt.

Kõik need üritused ja algatused tutvustasid uuenduslikul ja atraktiivsel viisil raudteetransporti eri sihtrühmadele, eelkõige noortele. Erinevalt teavituskampaaniast osutus keeruliseks hinnata eespool nimetatud peamiste tulemusnäitajate alusel selliseid Euroopa raudteeaastaga seotud üritusi ja algatusi, mille on korraldanud sidusrühmad. Selle põhjuseks oli asjaolu, et töövõtja poolt pärast ürituste ja algatuste lõppu välja saadetud küsimustikule vastasid vaid mõned üksikud korraldajad. Vastused saadi vaid 23% ürituste kohta, mis ei ole piisavalt esinduslik valim, et teha selle põhjal sisulisi järeldusi.

4.Teostatavusuuringud

Euroopa raudteeaasta otsuses palusid Euroopa Parlament ja nõukogu komisjonil teha järgmist.

Komisjon kaalub Euroopa raudteeaasta jooksul järgmiste uuringute algatamist: a) uuring Euroopa märgise loomise teostatavuse kohta, et edendada raudteel veetavaid kaupu ja tooteid, ergutamaks ettevõtjaid oma transporti raudteele üle viima, ning b) teostatavusuuring raudteeühenduvuse indeksi kasutuselevõtu kohta, mille eesmärk on liigitada raudteevõrgu teenuste kasutamise kaudu saavutatud integreerituse tase ja näidata raudtee potentsiaali konkureerida teiste transpordiliikidega. Komisjon teatab oma plaanidest Euroopa Parlamendile ja nõukogule 31. märtsiks 2021.

Nagu komisjon teavitas Euroopa Parlamenti ja nõukogu 30. märtsil 2021, on Euroopa raudteemärgise idee seotud komisjoni uue algatusega, mis käsitleb kasvuhoonegaaside heitkoguste arvestuse ühtlustatud raamistikku (seotud säästva ja aruka liikuvuse strateegia meetmetega 28, 33 ja 34). Algatuse „CountEmissionsEU“ eesmärk on suunata käitumisharjumusi nii kauba- kui ka reisijateveo kõikide transpordiliikide puhul selliste transpordilahenduste suunas, mis tekitavad vähem kasvuhoonegaaside heitkoguseid. Algatus põhineb kasvuhoonegaaside heitkoguste arvutamise ühisel võrdlusmetoodikal. Praegu töödeldakse algatust „CountEmissionsEU“ käsitleva avaliku konsultatsiooni tulemusi ja komisjoni ettepanek on kavandatud 2023. aastaks.

Komisjon tellis ka uuringu raudteeühenduse indeksi teostatavuse kohta, et võtta järelmeetmeid seoses pikamaareisijate raudteevedu käsitleva uuringuga. Uuringus vaadeldi raudteeühenduse indeksi soovitavaid omadusi ja koostati sellise indeksi prototüüp, mis enamiku Euroopa NUTS3 piirkondade puhul kvantifitseerib piirkonna ühendatust, tuginedes järgmisele: i) rongiühenduste sagedus, ii) teistesse NUTS3 piirkondadesse reisimiseks kuluv aeg, iii) rongiühendustele juurdepääsu omav elanikkond, ja iv) vajalike ümberistumiste arv. Näitajad arvutatakse 2022. aasta raudteegraafikute alusel. Uuringu põhjal koostatud lõpparuanne on praegu viimistlemisel ja selle tulemusi arutatakse, et määrata kindlaks järgmised sammud.

5.Poliitiline kontekst ELi tasandil

Euroopa raudteeaasta jooksul tegi komisjon raudteetranspordi valdkonnas mitu algatust kooskõlas säästva ja aruka liikuvuse strateegiaga. Eelkõige esitas komisjon 14. detsembril 2021 tõhusa ja keskkonnahoidliku liikuvuse paketi. Pakett sisaldas pikamaa- ja piiriülese raudtee-reisijateveo edendamise tegevuskava, mis on lähiaastate ELi raudteepoliitika põhidokument, mis tuleneb otseselt Euroopa raudteeaasta raames peetud aruteludest ja saadud kogemustest. Tegevuskavas määratakse kindlaks olemasolevad raudteeteenuste takistused ja esitatakse ettepanekud nende takistuste kõrvaldamiseks, näiteks: taristu läbilaskevõime parem haldamine, sõiduplaanide kooskõlastamine, kliendisõbralikum piletimüük ning taristu täiustamine. Pakett sisaldas ka ettepanekut vaadata läbi TEN-T määrus, et tagada kauba- ja reisijateveo jaoks kvaliteetne raudteetaristu.

Euroopa raudteeaastast saadud õppetunde võeti arvesse ka töös, mida komisjon teeb Euroopa raudteeteenuste raamtingimuste parandamise edasiste algatustega ja mis avaldatakse 2023. aastal. Need hõlmavad algatust raudtee läbilaskevõime parandamiseks ja vedurijuhtide direktiivi läbivaatamist.

6.Kokkuvõte

Hoolimata kõigist 2021. aastal esinenud probleemidest, eelkõige COVID-19 pandeemiast, oli Euroopa raudteeaasta edukas raudteetranspordi kui kestliku, uuendusliku, omavahel ühendatud, ühendvedusid võimaldava, ohutu ja taskukohase transpordiliigi edendamisel. Euroopa raudteeaasta aitas ka säilitada ja arendada häid suhteid ELi ja selle naaberriikide vahel. Samuti rõhutati aasta jooksul raudtee piiriülest mõõdet ja raudtee panust ELi majandusse, tööstusse ja ühiskonda. Tänu mitmesugustele 2021. aastal toimunud sündmustele ja algatustele aitas Euroopa raudteeaasta kaasa raudtee üldise positiivse maine kujundamisele. Samuti andis see märkimisväärset poliitilist hoogu, tuues kokku ametiasutused, poliitikud ja sidusrühmad kõigil tasanditel ning kõigis liikmesriikides ühise eesmärgiga tugevdada raudteed. Oluline on märkida, et Euroopa raudteeaasta programmis osales märkimisväärne arv sidusrühmi, nagu raudtee-ettevõtjad (nii turgu valitsevad ettevõtjad kui ka uued turuletulijad), taristuettevõtjad, logistikaorganisatsioonid, raudteetööstus, reisijaid, sealhulgas puuetega ja piiratud liikumisvõimega reisijaid esindavad ühendused, ametiühingud, hariduse, kultuuri ja turismi valdkonnas tegutsevad sidusrühmad ning rahvusvahelised organisatsioonid. Kõigi asjaosaliste poolt Euroopa raudteeaastaga seotud tegevustes tehtud märkimisväärsed jõupingutused ja nendel üritustel peetud arutelude asjakohasus osutusid Euroopa raudteeaasta eesmärkide saavutamisel äärmiselt kasulikuks. Nüüd on vaja teha täiendavaid jõupingutusi kõigil tasanditel, et parandada raudtee raamtingimusi, luua ühtne Euroopa raudteepiirkond ning suurendada selle atraktiivsust ja kasutamist tulevikus.